Der opstod massive protester fra fagbevægelsen, og også Terrororganisationen Action Directe gjorde sit til at forpurre planerne om økonomisk genopretning hos Renault. To medlemmer af terrorgruppen skød og dræbte således Georges Besse i november 1986 uden for hans hjem.
Hans afløser hos Renault fastholdt den hårde linje og hen imod slutningen af 1987 syntes økonomien at være blevet stabiliseret.
De mange rationaliseringer havde tilsyneladende virket, og Renault blev i 1990 omdannet til et aktieselskab. I 1996 solgte den franske stat 54 procent af aktierne, og bilkoncernen fik fra slutningen af 1990’erne igen overskud og driver i dag fabrikker i Europa, Latinamerika, Nordafrika og Asien.